Ինչպես արդեն տեղեկացրել ենք, այսօր Երեւանի ընդհանուր իրավասության դատարանի Շենգավիթի դատարանում ընթանում է Սաշիկ Սարգսյանի որդու` Հայկ Սարգսյանի կալանքի վերաբերյալ նախնական դատական նիստը։ Նիստի ժամանակ նախագահող դատավոր Աննա Դանիելյանը Հայկ Սարգսյանից հետաքրքրվեց` ամուսնացա՞ծ է, որտե՞ղ է սովորել, որտե՞ղ է փաստացի ապրել եւ այլն։ Այնուհետեւ Սարգսյանի պաշտպան Երեմ Սարգսյանը դատարանից 5 րոպե ժամանակ խնդրեց` գործի նյութերին ծանոթանալու համար, հետո հանդես եկավ միջնորդությամբ` խնդրելով դատարանին վարույթն իրականացնող մարմնից պահանջել փաստաթղթերի պատճենների հավաստիությունը։